b'\n_START_ARTICLE_\nToni H\xc3\xa4pp\xc3\xb6l\xc3\xa4\n_START_SECTION_\nUra\n_START_PARAGRAPH_\nH\xc3\xa4pp\xc3\xb6l\xc3\xa4 aloitti j\xc3\xa4\xc3\xa4kiekon pelaamisen Calle Branderin kiekkokoulussa ja pelasi HIFK:n junioreissa koko juniori-ik\xc3\xa4ns\xc3\xa4. H\xc3\xa4pp\xc3\xb6l\xc3\xa4 pelasi ensimm\xc3\xa4iset liigaottelunsa kev\xc3\xa4\xc3\xa4ll\xc3\xa4 2001 HIFK:n paidassa. Tulokaskaudellaan 2001\xe2\x80\x932002 H\xc3\xa4pp\xc3\xb6l\xc3\xa4 teki HIFK:ssa 12 maalia, ja oli ehdokkaana SM-liigan vuoden tulokas -palkinnon saajaksi. Kausi 2004\xe2\x80\x932005 meni h\xc3\xa4nen osaltaan huonosti loukkaantumisen takia._NEWLINE_H\xc3\xa4pp\xc3\xb6l\xc3\xa4 siirtyi kes\xc3\xa4ll\xc3\xa4 2006 ykk\xc3\xb6skent\xc3\xa4n keskushy\xc3\xb6kk\xc3\xa4\xc3\xa4j\xc3\xa4ksi Porin \xc3\x84ssiin  ja pelasikin koko kauden muutamaa ottelua lukuun ottamatta. H\xc3\xa4pp\xc3\xb6l\xc3\xa4 pelasi \xc3\x84ssiss\xc3\xa4 l\xc3\xa4hes kaksi kautta. Kauden 2007\xe2\x80\x932008 loppupuolella h\xc3\xa4n kuitenkin siirtyi loppukaudeksi Sveitsin liigan HC Luganoon._NEWLINE_Kovasti kauteen 2008\xe2\x80\x932009 panostanut KalPa hankki H\xc3\xa4pp\xc3\xb6l\xc3\xa4n kahden vuoden sopimuksella kes\xc3\xa4ll\xc3\xa4 2008. H\xc3\xa4pp\xc3\xb6l\xc3\xa4 ei kuitenkaan onnistunut KalPassa ja h\xc3\xa4n siirtyi kesken kauden Bluesiin. Kauden j\xc3\xa4lkeen h\xc3\xa4n teki Bluesin kanssa sopimuksen, joka ulottui kauden 2009\xe2\x80\x932010 loppuun. V\xc3\xa4h\xc3\xa4isen peliajan takia H\xc3\xa4pp\xc3\xb6l\xc3\xa4 siirtyi kuitenkin kesken kauden H\xc3\xa4meenlinnaan ja HPK:n paitaan. Kauden p\xc3\xa4\xc3\xa4tteeksi joukkue voitti hopeaa. Kaudella 2010\xe2\x80\x932011 H\xc3\xa4pp\xc3\xb6l\xc3\xa4 pelasi vain yhden ottelun loukkaantumisen vuoksi ja kev\xc3\xa4\xc3\xa4ll\xc3\xa4 2011 h\xc3\xa4n ilmoitti lopettavansa pelaajauransa._NEWLINE_H\xc3\xa4pp\xc3\xb6l\xc3\xa4 kuitenkin p\xc3\xa4\xc3\xa4tti jatkaa j\xc3\xa4\xc3\xa4kiekkoilua viel\xc3\xa4 II-divisioonassa Bewe Sportin riveiss\xc3\xa4 kaudella 2011\xe2\x80\x932012. Kaudella 2012\xe2\x80\x932013 H\xc3\xa4pp\xc3\xb6l\xc3\xa4 pelasi viel\xc3\xa4 kuusi ottelua Viikingeiss\xc3\xa4 II-divisioonassa.\n_START_SECTION_\nMaajoukkue\n_START_PARAGRAPH_\nH\xc3\xa4pp\xc3\xb6l\xc3\xa4 on pelannut my\xc3\xb6s maajoukkueessa nelj\xc3\xa4 ottelua, joissa h\xc3\xa4n on tehnyt tehopisteet 2+2 ja ottanut 2 rangaistusminuuttia.\n_START_SECTION_\nMuuta\n_START_PARAGRAPH_\nH\xc3\xa4pp\xc3\xb6l\xc3\xa4 on naimisissa hiustaitelija Maria H\xc3\xa4pp\xc3\xb6l\xc3\xa4n (o.s. Markkanen) kanssa. H\xc3\xa4pp\xc3\xb6l\xc3\xa4 on kaukalopalloilija Sami H\xc3\xa4pp\xc3\xb6l\xc3\xa4n pikkuveli._NEWLINE_H\xc3\xa4pp\xc3\xb6l\xc3\xa4n lempinimi "Luigi" perustuu h\xc3\xa4nen Luigi-pelihahmoa muistuttavaan ulkon\xc3\xa4k\xc3\xb6\xc3\xb6ns\xc3\xa4. Nimen antoi Helsingin j\xc3\xa4\xc3\xa4hallin kuuluttaja H\xc3\xa4pp\xc3\xb6l\xc3\xa4n pelatessa Hifk liigajoukkueessa vuosina 2000\xe2\x80\x932006._NEWLINE_H\xc3\xa4pp\xc3\xb6l\xc3\xa4 osallistui vuoden 2011 Talent Suomi -kilpailuun ja The Voice of Finland -laulukilapiluun helmikuussa 2013, muttei p\xc3\xa4\xc3\xa4ssyt karsintoja pidemm\xc3\xa4lle. H\xc3\xa4n oli my\xc3\xb6s oli mukana Splash!-viihdeohjelmassa kev\xc3\xa4\xc3\xa4ll\xc3\xa4 2013. H\xc3\xa4pp\xc3\xb6l\xc3\xa4 on tehnyt Urho TV:n toimittaja Iiro Harjulan kanssa minisarjan Urho TV:lle nimelt\xc3\xa4 Hokihemmot \xe2\x80\x93 It\xc3\xa4-rannikolla._NEWLINE_Pelaajauransa j\xc3\xa4lkeen H\xc3\xa4pp\xc3\xb6l\xc3\xa4 on ty\xc3\xb6skennellyt Alexandria Pankkiiriliikkeess\xc3\xa4 Sijoitusneuvojana sek\xc3\xa4 toimii Vuosaaren Viikingien p\xc3\xa4\xc3\xa4valmentajana. Lis\xc3\xa4ksi h\xc3\xa4n on toiminut Ilta-Sanomissa l\xc3\xa4tk\xc3\xa4analyytikkona.  Aikaisemmin h\xc3\xa4n toimi my\xc3\xb6s kiinteist\xc3\xb6nv\xc3\xa4litt\xc3\xa4j\xc3\xa4n\xc3\xa4 sek\xc3\xa4 urheiluselostajana ja -kommentattorina. H\xc3\xa4pp\xc3\xb6l\xc3\xa4n haaveena on tehd\xc3\xa4 oma levy.'